Ikke betal for disse bøkene

Tenk deg om før du gir bokhandelen penger for en eldre bok. Det er gode sjanser for at den allerede er din og kan lastes ned helt gratis - som titusenvis av andre bøker.

Disse klassikerne er bare to av titusener av eldre bøker du kan laste ned gratis på nett. Faksimile: www.ibsen.net og www.goodreads.com Vis mer

Publisert: Oppdatert: 7. mai 2012 20:02 , Publisert: 18. april 2012 19:29

Dette er noe bokhandelen gjerne ikke roper så høyt om: Greier du deg papirløs, kan du få den samme boken til nettbrettet eller PCen uten å betale. Den er nemlig allerede din.

For titusener av klassiske bøker er dette faktisk tilfelle. Og flere skal det bli. Med tidens hjelp vil alle bøker tilhøre alle.

Må dø

Men først må forfatteren dø. Og etter det må du vente.

Åndsverklovens kapittel 4

definerer når opphavsretten utløper og et kunstnerisk verk blir allemannseie:

«Opphavsretten varer i opphavsmannens levetid og 70 år etter utløpet av hans dødsår.»

Professor Jon Bing. Foto: Bing Hodneland Vis mer

Professor Jon Bing ved Senter for rettsinformatikk forklarer at de sytti årene er den såkalte «vernetiden».

- Etter det er det fritt fram. Da sier man at verket er «i det fri», forklarer han.

I praksis betyr det at du kan boltre deg i bøker utgitt fra tidenes morgen og inntil så sent som 1942

.

LES OGSÅ:

Nå kan du gjøre bruktkupp

Den som venter...

For de som ønsker seg gratis leseropplevelser fra nåtiden gir reglene lite å juble over.

Enkel hoderegning viser at det er liten grunn til å holde igjen pengene for Jo Nesbøs nyeste krimroman:

Jo Nesbø er født i 1960. Dersom vi forutsetter en levealder på 80 år, vil Nesbø dø i 2040. Bøkene hans blir allemannseie først i år 2110.

Da er ikke bare forfatteren død, men sannsynligvis du også.

Gjelder mange land

I USA brukes betegnelsen «in the public domain», oversatt «i offentlighetens eie», om verker hvor opphavsretten har bortfalt.

Jon Bing forklarer at all amerikansk litteratur i all hovedsak er underlagt de samme bestemmelsene:

- Det er noen tekniske forskjeller mellom USA og Norge for når dette gjelder, som går på ulike måter å beregne når vernetiden begynner å løpe. Men forskjellene er ubetydelige, og regelen om 70 år er stort sett gjeldene, sier han.

Hele det europeiske EØS-området har vernetid på 70 år.

I andre deler av verden kan vernetiden være kortere. En internasjonal konvensjon om opphavsrett, Bernkonvensjonen, definerer en minimumstid på 50 år, men gir adgang til utvidelse etter lovgivning i det enkelte land.

24.132 gratis iPad-bøker

Kan du lese på andre språk enn norsk, er det dermed en gullgruve av verdensomspennende litteratur som åpenbarer seg, og som enkelt kan lastes ned til nettbrett og e-boklesere - for eksempel Amazon Kindle og Apple iPad.

I bokbutikken til Apple ligger det for tiden 24.132 engelske bøker du kan laste ned gratis rett til iPhone eller iPad.

Blant dem er klassikere som «Greven av Monte Cristo», «Stolthet og fordom», «Jungelboken», «Jorden rundt på 80 dager» og Charles Darwins «Om artenes opprinnelse».

Det norske utvalget er lite, men flere klassiske verker av Henrik Ibsen og Henrik Wergeland kan lastes ned uten at det koster deg en krone.

LES OGSÅ:

Få studentrabatt hos tannlegen

Forutsetter dugnad

At verdens klassiske verker er et tastetrykk unna, er det ingen automatikk i.

Selv om opphavsrettighetene til en bok går ut, betyr det ikke at forlaget er pliktig verken til å gjøre boken gratis, eller tilgjengelig som e-bok. Den jobben må andre gjøre.

Gratisversjonene sikres igjennom et systematisk dugnadsarbeid fra ideelle organisasjoner.

Roser arbeidet

En av de største og mest kjente er «Project Gutenberg». Som den første til å ta i bruk e-bokformatet i 1971, har de i dag tilgjengeliggjort 38.000 bøker for gratis nedlasting.

Det kan gjøres fra

deres hjemmesider

, men mange av verkene legges også ut i andre kanaler tilpasset nedlasting direkte til nettbrett og e-boklesere.

I Apples bokbutikk er det store flertallet av gratisbøkene på engelsk oppført med Project Gutenberg som utgiver.

- Project Gutenberg har gjort fantastisk mange verker tilgjengelig, både skjønnlitteratur og faglitteratur, kommenterer Bing.

Tusener på norsk

I Norge har Nasjonalbiblioteket tatt på seg denne oppgaven. All litteratur som er «i det fri» blir digitalisert og lagt ut for gratis nedlasting.

I dag teller det 10.000 bøker fra 1700-tallet og helt frem til 1942, som er 70 år siden. Og det blir stadig flere.

- Etter hvert som det går et år lengre etter sistlevende gjenlevende opphavsperson dør, legger vi ut nye bøker, forteller Stig Bang i Nasjonalbiblitekets digitalsatsing NBdigital.

Ikke e-bokformat

Nasjonalbiblioteket legger imidlertid kun ut bøkene i et format som ikke benyttes av bokplattformene til Apple og Amazon.

- Foreløpig finnes de kun i PDF, men vi oppfordrer teknologikyndige folk til å konvertere bøkene til e-bokformater og tilgjengeliggjøre dem på flere plattformer, sier Bang, som legger til at flere nettbrett uansett er fleksible med formatene:

Både iPad, Kindle Fire og en rekke smarttelefoner støtter PDF-filer, slik at Nasjonalbibliotekets gratisbøkene kan lastes ned til PC og så overføres til de mobile enhetene for lesing på farten. Flere av spesialappene som leser PDF-filer er gratis.

LES OGSÅ:

Slik ringer du billigst i Norden

Unikt i Norge

I tillegg til de 10.000 bøkene du kan laste ned, har en unik spesialavtale med rettighetshavere og forlag sørget for at alle gratis kan lese 48.000 bøker til.

Det inkluderer all litteratur utgitt fra 1990 til 2000, et ferskt tiår som fortsatt er opphavsbelagt med god margin.

Spesialavtalen tillater ikke at disse bøkene lastes ned, men de kan leses fritt i nettleseren på

Bokhylla.no

. Tjenesten fungerer kun på norske IP-adresser, får Dine Penger opplyst.

- Nasjonalbiblioteket har jo en stor visjon om det digitale biblioteket, og det er et fantastisk knippe bøker man kan laste ned eller lese gratis, sier professor Jon Bing.

- Bransjen stritter imot

Allerede i 1984 utga Bing essayet «Boken er død! Leve boken!».

Nå er e-bokrevolusjonen her, og professoren mener det spøker for både forlag og distributører. Og ikke bare fordi mange bøker nå kan skaffes gratis.

- Du ser hvor mange krefter her som arbeider for en ny struktur i denne bransjen, men de stritter imot med alle nebb og klør, sier Bing - og viser til at e-bøker fortsatt prises likt som papirversjonene i mange bokhandler.

Her kan du lese mer om Forbrukerspørsmål